Al minder SAners beloof trou; meer skeiArgieffoto bloot ter illustrasie. (Foto: Unsplash) Huwelike word al minder algemeen, mense trou later en al meer ongetroude paartjies verkies om eerder saam nes te skrop in plaas daarvan om voor die kansel te gaan draai. Amptelike data deur Statistieke Suid-Afrika (StatsSA) toon ook dat jou kans om te trou groter in die Noord-Kaap is as enige ander plek in Suid-Afrika. Die jongste syfers wys dat altesaam 106 499 huwelike in 2021 by die departement van binnelandse sake geregistreer is. Dit is aansienlik minder troues vergeleke met die 161 112 paartjies wat nege jaar gelede, in 2012, ewige trou aan mekaar beloof het. Die aantal burgerlike verbintenisse het daarteenoor in net ŉ jaar met 52,3% toegeneem – soveel as 2 240 verbintenisse is in 2021 aangeteken, vergeleke met 1 471 in 2020. Dít terwyl egskeidings sedert 2020 met 13,1% oor ŉ jaar se tyd toegeneem het. Altesaam 18 208 egskeidings is in 2021 toegestaan. Altesaam 17 345 kinders jonger as 18 jaar is geraak deur dié egskeidings. Die meeste egskeidings was in die Wes-Kaap (54 egskeidings vir elke 100 000 van die bevolking), gevolg deur die Noord-Kaap (50:100 000) en die Vrystaat (47:100 000). Noordwes beleef die minste egskeidings – net 15 vir elke 100 000 van die bevolking. Argieffoto bloot ter illustrasie. (Foto: Unsplash) Volgens StatsSA is byna ŉ kwart (24,9%) van die paartjies wat in 2021 in die eg verbind is, in Gauteng getroud, en slegs 3% in die Noord-Kaap. Jou kans om te trou is egter nie noodwendig groter in Gauteng as in die Noord-Kaap nie, waarsku die statistici. Hoewel Gauteng se bevolking 12 keer meer as dié van Noord-Kaap is, is die tempo waarteen huwelike daar plaasvind, laer. Dís hoekom Die algemene huwelikskoers (GMR) is die aantal mense wat in ŉ spesifieke jaar getroud is, gedeel deur die bevolking van 15 jaar en ouer vir elke 100 000 lede van die bevolking. Indien hierdie maatstaf gebruik word, is ŉ Suid-Afrikaner meer geneig om in die Noord-Kaap te trou (347 huwelike vir elke 100 000 mense) as enige ander plek in die land. Die kans vir ŉ geringde duif is ook groter in die Vrystaat (323 huwelike vir elke 100 000 mense) as in die Wes-Kaap, waar 300 huwelike vir elke 100 000 mense plaasvind. Jy is ook baie minder geneig om in Mpumalanga in die huwelik te tree, teen ŉ koers van 158 huwelike vir elke 100 000 bevolking. Volgens die GMR is jy wel meer geneig om in ŉ burgerlike verbintenis in Gauteng en Wes-Kaap te tree (tien huwelike per 100 000 van die bevolking) as in al die ander provinsies, waar minder as drie burgerlike verbintenisse per 100 000 van die bevolking aangeteken word. Burgerlike verbintenisse bestaan byna glad nie in Limpopo nie. Jy is wel meer geneig om in ŉ gewoontereghuwelik – ŉ huwelik gesluit volgens enige van die stelsels van inheemse Afrika-gewoontereg – in dié provisie te tree (18 huwelike per 100 000 van die bevolking). Altesaam 2 676 gewoontereghuwelike is in 2021 geregistreer vergeleke met 1 585 in 2020. (Argieffoto: Unsplash) Só lank hou huwelike Volgens die verslag het die meeste egskeidings voorgekom in huwelike wat tot so lank as nege jaar geduur het, gevolg deur huwelike wat tussen tien en 14 jaar geduur het. Die mediaan ouderdom van geskeide mans was hoër (45 jaar) as dié van vroue (41 jaar), ongeag die bevolkingsgroep. Meer vroue is op jonger ouderdomme deur egskeidings geraak in vergelyking met mans. Lees die volledige verslag van StatsSA hier.